Hollywood-moordenaar weer borgtog geweierPatricia Krenwinkel. (Foto: Kalifornië se departement van korrektiewe dienste) Die goewerneur van die Amerikaanse deelstaat Kalifornië het Vrydag geweier dat die berugte Charles Manson se volgeling, Patricia Krenwinkel, op borgtog vrygelaat word. Dit is die 15de keer dat die 74-jarige se aansoek om borgtog van die hand gewys word. Die paroolraad het in Mei bevind sy kom in aanmerking vir parool, maar volgens wet moet goewerneur Gavin Newson dit eers goedkeur. Manson, Krenwinkel, Tex Watson en Susan Atkins is in 1971 die doodstraf opgelê, nadat hulle die moorde op die swanger aktrise Sharon Tate en ses ander in 1969 in Los Angeles uitgevoer het. Tate, wat agt en ŉ half maande swanger was, is op 9 Augustus 1969 saam met vier ander mense in haar en haar man, die rolprentregisseur Roman Polansky, se huis vermoor. Manson se volgelinge het die dag daarna ŉ egpaar vermoor. Charles Manson tydens sy verhoor. (Foto: Argief) “Krenwinkel het Manson se absurde ideologieë ten volle aanvaar. Sy was ook nie bloot ŉ slagoffer van Manson se mishandeling nie, maar het ŉ belangrike rol gespeel in die geweld en tragedie wat die nalatenskap van die ‘Manson-familie’ gekenmerk het,” het Newson sy besluit verduidelik. Volgens Los Angeles Times het Newson gesê sy hou steeds ŉ “wesenlike gevaar” vir die samelewing in, indien sy op parool vrygelaat word. Sy is reeds die vrou wat die langste tronkstraf (51 jaar) in Kalifornië uitgedien het. Sy was maar 23 toe sy gevonnis is. Manson is in 2017 in aanhouding dood, maar nie voordat hy in 2014 weer getroud is nie. Die Quentin Tarantino-film Once Upon a Time in Hollywood is op dié moorde gebaseer. Manson was een van die mees berugte misdadigers in die 20ste eeu. Bykomende inligting deur AFP.